Návrh
na zmenu bodu B.2. uznesenia vlády Slovenskej republiky  č. 401  z 28. apríla 2004 k návrhu investičnej zmluvy medzi Universal Media Corporation /Slovakia/,  s.r.o.   a Slovenskou republikou

Materiál „Návrh na zmenu bodu B.2. uznesenia vlády Slovenskej republiky č. 401 z 28. apríla 2004 k návrhu investičnej zmluvy medzi Universal Media Corporation /Slovakia/, s.r.o.   a Slovenskou republikou“ sa predkladá ako iniciatívny. Jeho cieľom je zosúladiť znenia dvoch prijatých uznesení vlády v tom smere, aby Slovenská republika splnila svoj záväzok, ku ktorému sa zaviazala voči investorovi (Universal Media Corporation) v Investičnej zmluve. Takto sa vytvorí predpoklad preto, aby investor nemohol uplatňovať voči SR prípadné sankcie za neplnenie predmetného záväzku (výstavba cesty).

Znenie Investičnej zmluvy, ktoré bolo predložené na rokovanie vlády SR 28.4.2004 bolo výsledkom rokovaní medzi investorom (Universal Media Corporation) a Slovenskou republikou zastúpenou agentúrou SARIO a jej poradcami. Podľa článku 8 Investičnej zmluvy sa zmluvné strany dohodli, že agentúra SARIO bude koordinovať realizáciu povinností Slovenskej republiky vyplývajúcich z uvedenej zmluvy. Projektovým manažér bol za SARIO určený Ing. Marek Gallo, terajší konateľ spoločnosti Universal Media Corporation (Slovakia), s.r.o.

Následne SARIO pripravilo na rokovanie vlády SR materiál „Informácia o spôsobe realizácie financovania regionálneho rozvoja miest Levice, Nové Mesto nad Váhom, Hlohovec, Nitra, Zvolen, Senica, Kysucké Nové Mesto a Lučenec“, s ktorým vláda SR súhlasila UV SR č. 888/2004. V zmysle uvedeného uznesenia bola poskytnutá regionálna dotácia mestu Nové Mesto nad Váhom vo výške 50 mil. Sk. Samotná táto suma presahovala rámec záväzkov Slovenskej republiky vyplývajúci z Investičnej zmluvy, schválenej vládou SR uznesením vlády SR č. 401/2004 (32 mil. Sk). Naviac, na základe uznesenia vlády č. 888/2004 bola v gescii SARIO pripravená a s Novým Mestom nad Váhom uzatvorená zmluva na predmetnú sumu 50 mil. Sk, pričom v nej neboli riešené zmluvné záväzky, vyplývajúce z Investičnej zmluvy (konkrétne investície do verejnej infraštruktúry - cesty,  kanalizácie a prípojky vody). 

Z výsledkov právnej analýzy Ministerstva hospodárstva SR vyplýva, že podľa bodu B.2 uznesenia vlády SR č. 401/2004, ktorý splnomocnil ministra hospodárstva SR rokovať a odsúhlasiť určité zmeny zmlúv (ale v medziach 32 mil. Sk) na podporné opatrenia slovenskej strany, nemalo byť Nové Mesto nad Váhom zaradené do informácie, ktorá bola schválená UV SR 888/2004. 

Pri porovnaní Investičnej zmluvy a Informácie je zrejmé, že názvy jednotlivých položiek inej podpory štátu nie sú totožné a je podstatný rozdiel vo výslednej sume inej podpory štátu. Pri skúmaní toho, prečo bol na rokovanie vlády SR v rozpätí 5 mesiacov dvakrát predložený materiál týkajúci sa inej podpory štátu pre Nové Mesto nad Váhom v súvislosti s investíciou UMC (Slovakia), s.r.o. je možné sa domnievať, že príprava Investičnej zmluvy zo strany SARIO nebola zvládnutá na náležitej úrovni a vznikla potreba novým uznesením vlády SR „opraviť“ túto zmluvu. 

Na základe právnej analýzy možno konštatovať, že nie je možné vylúčiť, že boli naplnené znaky skutkovej podstaty trestného činu podvodu, korupcie alebo iného trestného činu. Je zrejmé, že došlo k evidentnému profesionálnemu pochybeniu s negatívnym finančným dopadom na Slovenskú republiku. 

S cieľom riešiť vyššie popísané nezrovnalosti vo dvoch prijatých uzneseniach vlády sa predkladá materiál „Návrh na zmenu bodu B.2. uznesenia vlády Slovenskej republiky č. 401 z 28. apríla 2004 k návrhu investičnej zmluvy medzi Universal Media Corporation /Slovakia/, s.r.o. a Slovenskou republikou.“

Ďalej materiál podrobne popisuje problematiku týkajúcu sa záväzkov vyplývajúcich z  Investičnej zmluvy (formou „inej podpory štátu“), ako aj rozdiely v kvantifikácií jednotlivých položiek (infraštruktúry), ktoré mali byť zabezpečené zo strany štátu.

1. Základná informácia o Investičnej zmluve
Vláda SR Uznesením vlády č. 401/2004 z 28.4.2004 súhlasila s uzavretím „Investičnej zmluvy medzi Univerzal Media Corporation Slovakia, s.r.o. (ďalej len UMC) a Slovenskou republikou“.
V bode B. 2. uznesenia vlády SR č. 401/2004 vláda SR splnomocnila podpredsedu vlády a ministra hospodárstva rokovať a odsúhlasiť také zmeny zmlúv, ktoré nie sú v rozpore so stanovenými cieľmi zmlúv a neprekračujú schválený rámec finančných prostriedkov na podporné opatrenia slovenskej strany. 
Dňa 29. apríla 2004 bola medzi Slovenskou republikou a spoločnosťou Universal Media Corporation Slovakia, s.r.o. uzavretá Zmluva o investičnej spolupráci.
Investícia je realizovaná v lokalite Nové Mesto nad Váhom. Výsledkom bude vybudovanie nového podniku zameraného na výrobu, lisovanie a balenie optických nosičov údajov najmä CD-R a DVD-R v celkovej hodnote 4 250 mil. Sk (105 mil. EUR).

Štátna pomoc bola schválená v celkovej výške 842 479 000 Sk  nasledovnej štruktúre:

•	daňová úľava  421 240 000 Sk (§ 35 b zákona č. 366/1998 Z. z. o dani z príjmov)
•	dotácia na obstaranie investičného majetku  180  531 000 Sk
•	príspevok na zamestnanosť  120 354 000 Sk
•	príspevok na vzdelávanie  120 354 000 Sk

Intenzita regionálnej pomoci predstavuje 18,7 % z oprávnených nákladov.
Súčasťou Investičnej zmluvy je aj príspevok na inú podporu štátu nad rámec vyššie uvedenej štátnej pomoci, konkrétne na vybudovanie infraštruktúry (voda, kanalizácia, cesta), vo výške 0,8 mil. EUR t.j. 32 mil. Sk (príloha č.1).

2. Iná podpora štátu (infraštruktúra)
Vláda SR uznesením vlády č. 888/2004 súhlasila s materiálom „Informácia o spôsobe realizácie financovania regionálneho rozvoja miest Levice, Nové Mesto nad Váhom, Hlohovec, Nitra, Zvolen, Senica, Kysucké Nové Mesto a Lučenec“. Prílohou tohto materiálu bola tabuľka, v ktorej boli rozpísané jednotlivé položky a výšky dotácie (pozri Príloha 
č. 2 Požiadavky na štátny rozpočet v roku 2004 – Regionálny rozvoj).  
Na základe vyššie uvedeného materiálu bola uzatvorená „Zmluva o poskytnutí finančných prostriedkov zo štátneho rozpočtu na financovanie prípravy priemyselného parku – regionálny rozvoj na rok 2004 medzi MF SR, MH SR a Novým Mestom nad Váhom“ reg.č. 763/2004-500-001 (ďalej len zmluva). V roku 2004 vyplatilo MF SR na základe vyššie uvedenej zmluvy dotáciu vo výške 50 mil. Sk (pozri Príloha č. 3 Rozpis prác a činností zabezpečovaných do konca r. 2004), z ktorých bolo použitých 39,604 mil. Sk. Zostatok na účte mesta predstavuje k 30.9.2005 výšku 10.325.222 Sk. 

3.	Rozdiely v jednotlivých dokumentoch k „inej podpore štátu“
V tabuľke priloženej k materiálu, ktorý schválila vláda UV SR č. 888/2004 boli zahrnuté položky „inej podpory štátu“ z Investičnej zmluvy s UMC a aj ďalšie položky nad jej rámec. V prílohe zmluvy s Novým Mestom nad Váhom však všetky tieto položky nefigurujú a ich štruktúra je zmenená. (pozri Prílohy č. 2 a č. 3) Sú tu zahrnuté položky, na ktoré pôvodne v investičnej zmluve neboli plánované verejné výdavky.  
Rozdiel medzi uzneseniami vlády SR č. 401/2004 a č. 888/2004 je vo výške a štruktúre položiek, ktoré sú v prílohe investičnej zmluvy s UMC definované ako „iná podpora štátu“. Keďže ide o rovnocenné právne akty, sú rovnako platné. 
Zmluva medzi MFSR, MH SR a Novým Mestom nad Váhom sa odvoláva na investičnú zmluvu s UMC, ktorá bola schválená uznesením vlády č. 401/2004. V časti B.2. tohto uznesenia (pozri Príloha č. 4) je splnomocnenie pre podpredsedu vlády a ministra hospodárstva „rokovať s investorom a odsúhlasiť také zmeny zmlúv, ktoré nie sú v rozpore so stanovenými cieľmi zmlúv a neprekračujú schválený rámec finančných prostriedkov určených na podporné opatrenia slovenskej strany.“ (rozdiely medzi uzneseniami a zmluvou sú v prílohe č. 5 - tabuľka Nové Mesto nad Váhom – iná podpora štátu) 

4.  Sumár problematiky  „inej podpory štátu“
Uznesením vlády č. 401/2004 bol rámec inej podpory štátu určený vo výške 0,8 mil. EUR (32 mil. Sk pri kurze 40 Sk/EUR) so špecifikáciou výdavkov.
Uznesenie vlády č. 888/2004 určilo rámec 50 mil. Sk s inou špecifikáciou výdavkov. Položky v následnej zmluve medzi MF SR, MH SR a Novým Mestom nad Váhom nekorešpondujú celkom ani s jedným ani s druhým uznesením. 
K dnešnému dňu bolo z limitu 50 mil. Sk (uznesenie vlády SR č. 888/2004) vyčerpaných 39,604 mil. Sk. V tabuľke v prílohe č. 5 je rozpísaná „iná podpora štátu“ pre Nové Mesto nad Váhom (prísľub v zmysle Zmluvy o investičnej spolupráci, ako aj ďalšia schválená dotácia UV SR č. 888/2004, následne uvoľnenie a čiastočne čerpanie prostriedkov v súlade so „zmluvou“ ako aj požiadavka mesta v r. 2005).

Odbor vnútornej kontroly Ministerstva hospodárstva SR vykonal v UMC Slovakia, s.r.o. v dňoch 04.10.2005 – 24.10.2005 následnú finančnú kontrolu dodržiavania zákonných a zmluvných podmienok pri čerpaní a použití rozpočtových prostriedkov poskytnutých v rámci štátnej pomoci formou dotácie na obstaranie investičného majetku UMC Slovakia, s.r.o. na základe Investičnej zmluvy uzatvorenej 29.4.2004 a z nej vyplývajúcich zmlúv o poskytnutí štátnej pomoci na rok 2004 a 2005, kontrolovaným obdobím bolo obdobie r. 2004 a 2005 do výkonu kontroly.

Táto nezistila vážne porušenia ustanovení Investičnej zmluvy zo strany UMC. Je to okrem iného dôsledkom toho, že Investičná zmluva bola vypracovaná tak, že v zmysle jej ustanovení možno investora a plnenie jeho záväzkov reálne skontrolovať až po ukončení celého investičného zámeru.

Je skutočnosťou, že zo strany MH SR neboli naplnené záväzky Slovenskej republiky z investičnej zmluvy s UMC v časti „iná podpora štátu“ – vybudovanie kanalizácie, prípojky vody a prístupová cesta. Slovenská republika tak doposiaľ nesplnila zmluvné záväzky v oblasti „inej podpory štátu“, ktoré vyplývajú zo Zmluvy o investičnej spolupráci: na verejnú infraštruktúru – cesty, na kanalizácie a prípojku vody (pozri Príloha č. 1 Stimuly zo Zmluvy o investičnej spolupráci). Dotácia vo výške 50 mil. Sk nebola poskytnutá na vybudovanie verejnej infraštruktúry – cesty, odpadovú, dažďovú kanalizáciu a prípojku vody.
Ministerstvo hospodárstva SR nežiada o navýšenie finančných prostriedkov do svojej kapitoly. Finančné prostriedky sú pre Nové Mesto nad Váhom k dispozícií v kapitole Ministerstva hospodárstva SR.
Vzhľadom na to, že zo Zmluvy o investičnej spolupráci vyplývajú pre Slovenskú republiku v prípade neplnenie zmluvy aj sankcie, je žiaduce schváliť úpravu znenia bodu B. 2. uznesenia vlády SR č. 401/2004 nasledovne:
 „poskytnúť v rámci podporných opatrení slovenskej strany vo forme inej podpory štátu sumu, ktorá neprekračuje výšku 82 mil. Sk .“

Prílohy č.: 
1.	Stimuly, str. 26 zo Zmluvy o investičnej spolupráci
2.	Požiadavky na štátny rozpočet v roku 2004 – Regionálny rozvoj
3.	Rozpis prác a činností zabezpečovaných do konca roka 2004
4.	UV SR č. 401/2001 z 24. apríla 2004 
5.	Tabuľka – Nové Mesto nad Váhom – iná podpora štátu